1.  ปัจจัยความเสี่ยง

  ปัจจัยความเสี่ยงที่จะมีผลกระทบต่อบริษัทฯอย่างมีนัยสำคัญประกอบด้วย

1.1 กรณีโครงการผลิตกระแสไฟฟ้าอิสระที่จังหวัดประจวบคีรีขันธ์ ตามที่บริษัทย่อย คือ

  บริษัท ยูเนี่ยนเอ็นเนอร์ยี่ จำกัด ได้ลงทุนในบริษัท ยูเนี่ยนเพาเวอร์ดีเวลลอปเม้นท์ จำกัด
  ซึ่งเป็นเจ้าของโครงการผลิตกระแสไฟฟ้าอิสระที่จังหวัดประจวบคีรีขันธ์ โครงการหินกรูดนั้น
  โครงการนี้มีเงินลงทุน 1,200 ล้านเหรียญสหรัฐ เป็นโรงไฟฟ้าพลังความร้อน กำลังการผลิต
  1,400 เมกะวัตต์ โครงการนี้ได้ถูกเลื่อนกำหนดการจากเดิมในปี 2540
  มาจนถึงปัจจุบันและยังไม่กำหนดแน่นอนว่าจะเริ่มดำเนินการเมื่อใด บริษัทฯ
  มีความเสี่ยงจากความไม่แน่นอนว่าจะสามารถเริ่มดำเนินงานได้เมื่อใด
  ซึ่งมีสาเหตุจากกลุ่มอนุรักษ์ธรรมชาติสิ่งแวดล้อมคัดค้านการก่อสร้างโรงงานไฟฟ้าในพื้นที่นั้น
  โครงการนี้บริษัทได้รับแจ้งมติเห็นชอบผลการพิจารณารายงานการวิเคราะห์ผลกระทบสิ่งแวดล้อมเพิ่มเติม
  ( ระบบนิเวศทางทะเล ) อย่างเป็นทางการ จากสำนักงานนโยบายและแผนสิ่งแวดล้อม (สผ.)
  แล้ว ตั้งแต่ 10 ตุลาคม 2543 ในขณะนี้
  บริษัทอยู่ระหว่างขั้นตอนการรอการตัดสินใจของรัฐบาลเท่านั้น
  ในเรื่องนี้มีผลกระทบด้านความเสี่ยงต่อบริษัท คือ ณ วันที่ 31 ธันวาคม 2544
  บริษัทมีจำนวนเงินให้กู้ยืม เงินทดรองจ่าย และเงินลงทุน รวมเป็นเงินทั้งสิ้น 1,005 ล้านบาท
  แก่บริษัทยูเนี่ยนเพาเวอร์ดีเวลลอปเม้นท์ จำกัด
  โอกาสในการได้รับผลตอบแทนจากการลงทุนและการได้รับคืนเงินดังกล่าวขึ้นอยู่กับความสำเร็จในการดำเนินโครงการผลิตกระแสไฟฟ้าฯ
  และความสามารถของบริษัทยูเนี่ยนเพาเวอร์ดีเวลลอปเม้นท์ จำกัด
  ในการหาแหล่งเงินกู้เพื่อพัฒนาโครงการให้สามารถดำเนินงานได้

1.2 ความเสี่ยงจากการประกอบธุรกิจ

  1.2.1 จากแนวโน้มของเศรษฐกิจไทย ที่มีอัตราการเติบโตอยู่ในระดับต่ำ ประกอบ
  กับภาวะเศรษฐกิจชะลอตัวในสหรัฐอเมริกา ยุโรป และญี่ปุ่น ตลอดจนการเข้าเป็นสมาชิก WTO
  ของประเทศจีน อาจมีผลกระทบต่อบริษัทฯ ในด้านสินค้าส่งออกบางส่วนซึ่งอาจทำให้ยอดขายลดลง
  นอกจากนี้ยังมีสาเหตุอื่นที่มาจากสภาวะการแข่งขันที่ทวีความรุนแรงมากขึ้นทุกวัน
  ซึ่งเป็นแรงกดดันให้สินค้าบางอย่างของบริษัทฯ เช่น ผลิตภัณฑ์รองเท้า สิ่งทอ
  และชิ้นส่วนคอมพิวเตอร์ มีราคาขายต่อหน่วยลดต่ำลงซึ่งเป็นปัจจัยที่ทำให้กำไรขั้นต้นลดลงด้วย
  บริษัทฯ ได้มีมาตรการรองรับ โดยพยายามปรับปรุงประสิทธิภาพและลดต้นทุนการผลิตให้ดียิ่งขึ้น
  แต่ก็อาจทำได้จนถึงระดับหนึ่งเท่านั้น
  ที่ลดต่ำกว่านั้นไม่ได้เพราะมาตราการนี้บริษัทในกลุ่มก็ได้ทำมาโดยตลอด

1.2.2 ความเสี่ยงจากการพึ่งพิงคำสั่งผลิตจากลูกค้ารายใหญ่

  บริษัทฯ มีผลิตภัณฑ์ประเภทรองเท้าและชิ้นส่วนคอมพิวเตอร์ที่พึ่งพิงคำสั่งผลิต

  จากลูกค้ารายใหญ่ กล่าวคือ ผลิตภัณฑ์รองเท้ามีคำสั่งหลักจาก NIKE ในปีที่ผ่านมาคือประมาณ
  75% ของผลิตภัณฑ์รองเท้า และผลิตภัณฑ์ชิ้นส่วนคอมพิวเตอร์มีคำสั่งจาก IBM เท่านั้น ดังนั้น
  หากบริษัทฯ สูญเสียลูกค้าดังกล่าวจะมีผลกระทบทำให้บริษัทฯ ประสบปัญหาทางธุรกิจ บริษัทฯ
  พยายามเต็มที่เพื่อไม่ให้เกิดความเสี่ยงนี้ขึ้น
  โดยมีมาตรการพัฒนาคุณภาพผลิตภัณฑ์ให้ได้ตามความต้องการของลูกค้าตลอดเวลา
  บริหารต้นทุนให้เหมาะสมเพื่อสามารถแข่งขันได้ในเรื่องราคาขาย
  ตลอดจนพัฒนาคุณภาพของสินค้าให้ตรงตามความต้องการของลูกค้า
  รักษาความสัมพันธ์ที่ดีกับลูกค้าซึ่งมีมายาวนานให้คงอยู่ตลอดไป

1.2.3 ความเสี่ยงด้านราคาวัตถุดิบ

  โดยปกติบริษัทฯต้องสั่งซื้อวัตถุดิบล่วงหน้าจากต่างประเทศเป็นส่วนใหญ่จึงมีความเสี่ยงด้านอัตราแลกเปลี่ยน
  การเปลี่ยนแปลงของอัตราแลกเปลี่ยนมีส่วนทำให้วัตถุดิบ มีราคาแพงขึ้น หรือ ถูกลง
  ประกอบกับแนวโน้มราคาของวัตถุดิบมีราคาลดต่ำลง ทำให้วัตถุดิบบางส่วนที่สั่งล่วงหน้ามีต้นทุนสูง
  ถ้าหากราคาขายของสินค้าซึ่งเป็นราคาตลาด ไม่สามารถปรับตัวสูงขึ้นได้
  จะทำให้กำไรขั้นต้นของบริษัทฯ ลดลง อันเนื่องจากราคาต้นทุนสินค้าสูงขึ้น
  ผลิตภัณฑ์ของบริษัทในกลุ่มส่วนใหญ่ประกอบด้วย สิ่งทอ รองเท้า พลาสติก ยาง และโลหะ
  จะถูกกระทบกระเทือนจากสาเหตุนี้ ทั้งนี้คณะผู้บริหารของบริษัทฯ
  ได้ลดความเสี่ยงด้านอัตราแลกเปลี่ยน โดยมีการประชุมคณะทำงานตลอดเป็นระยะ ๆ
  เพื่อกำหนดนโยบายและทิศทางเพื่อดำเนินการให้สอดคล้องกับสภาวะการณ์ในแต่ละขณะที่เปลี่ยนแปลงไป
  โดยต้องการลดความเสี่ยงดังกล่าวให้มากที่สุด
  ในส่วนของราคาวัตถุดิบที่เปลี่ยนแปลงได้มีการคาดการณ์ดูแนวโน้ม
  และวางกลยุทธ์ในการจัดซื้อวัตถุดิบให้เหมาะสม